Abo So

Abo So ta un pelicula musical romantico na idioma Papiamento, skirbi i dirigi pa Juan Francisco Pardo. E ta Aruba su prome musical y ta consisti di siete cancion di Padu Lampe. E titulo di e pelicula ta deriva di su composicion Abo so (1960), un wals Antiano y un di su cancionnan mas conoci na e Islanan ABC.

Abo So a estrena na Aruba na juli 2013. Na e Aruba International Film Festival, ela gana e premio di publico den Caribbean Spotlight Series. Abo So a participa na 2013 den Trinidad and Tobago Film Festival. Ela pasa na Bahamas Film Festival na december 2014, unda ela gana e premio Best Narrative Feature.

 Produccion 
E filmacion a tuma lugar den un periodo di 10 dia. Aruba a sirbi como escenario. E produccion tabata den man di Rebecca Roos y tabata dispone di un presupuesto di USD 20.000.  E elenco di actornan ta consisti di amateur local cu a sigui un training di dos siman. Duracion di e pelicula ta 1 ora 12 minuut.

 Storia  
E pelicula Abo So ta conta e storia di Tatiana (Raphaela Mahadeo), un hoben inteligente y conservador cu ta muda cu su mama na su tanta. Ey e ta topa cu Santiago (Miguel Genser), un hoben di origen latino cu no ta soporta Tatiana su actitud. Secretonan ta wordo divulga y e hobennan aki ta haya compasion pa otro, un amor ta crece pero alabes nan ta haya nan mes confronta cu diferente obstaculo. Ademas di un storia di amor, Abo So ta un storia cu ta trata e diferencianan social y cultural di un comunidad.

 Letra 
E letra di e composicion Abo So di Padu Lampe: 
Cu henter mi alma<br/ > 
cu henter mi bida<br/ > 
t'asina mi sa stima:<br/ >
y t'abo so mi a stima. 

Bou tur circunstancia<br/ > 
y te na mi morto<br/ >
lo mi sigui stimabo<br/ >
abo so... abo so. 

Ki dia lo mi tin es honor<br/ >
di cariciabo cu mi amor<br/ >
y sinti bo dulsura<br/ >
den un sunchi calor? 

Ay mare ta awenochi mes,<br/ > 
ay mare ta awor un bes<br/ > 
mi por entregabo<br/ >
tur mi curazon!

 Link externo 
  Pelicula Abo So riba Youtube, Cinearuba.
 Abo So, IMDb
 Abo So, Rotten tomatoes

Category:Pelicula
Category:Aruba